ጋህአዴን አንድ ፖለቲካዊና ኢኮኖሚያዊ ማህበረሰብ ለመፍጠር እየተንቀሳቀሰ ነው-ጋትሉዋክ  ቱት
የጋምቤላ ህዝቦች ጋህአዴን አንድነት ዴሞክራሲያዊ ንቅናቄ(ጋህአዴን)አንድ የፖለቲካና ኢኮኖሚያዊ ማህበረሰብን በመፍጠር በኩል ያለሰለሰ ጥረት እያደረገ መሆኑን የጋህአዴን ሊቀመንበር አቶ ጋትሉዋክ ቱት አስታወቁ ።አቶ ጋትሉዋክ ቱት ከዋልታ ቴሌቪዥን ጋር በነበራቸው ቆይታ እንደገለጹት የክልሉ መሪ ድርጅት ጋህአዴን በጋምቤላ ክልል የሚኖሩ የሌሎች ብሔር ተወላጆች በልማትና ፖለቲካዊ እንቅስቃሴ ቀጥተኛ ተሳታፊ እንዲሆኑ ጥረት እያደረገ ይገኛል ።እንደ አቶ ጋትሉዋክ ገለጻ  የኢህአዴግ አጋር ድርጅት የሆነው ጋህአዴን በጋምቤላ ክልል ፈጣን የሆነ ልማትን ለማምጣትና በክልሉ የሚገኙ የተለያዩ ብሔር ብሔረሰቦችን ፖለቲካዊ  ተሳትፎን ለማሳደግ በምክር ቤት ውስጥ  የሚወከሉበት ሥርዓት ጭምር ተግባራዊ አድርጓል።ጋህአዴን የክልል ፣ የዞን ፣ የወረዳ አመራሮችን እንዲሁም  የአገር ሽማግሌዎችን ባካተተ ሁኔታ   ድርጅታዊ ኮንፈረንስ በክልሉ ማህበራዊ ፣ በፖለቲካና በኢኮኖሚ ዘርፎች  ለውጥ  ለማምጣት የሚያስችል ምክክር ከ15 ቀናት በፊት ተካሄዷል  ።በኮንፈረንሱም  ሁሉም በተሠጠው የኃላፊነት ደረጃ  የተሃድሶ  መሥመሩ  ተከትሎ  እንዲሠራ የሚያስችል  የግንዛቤ ማስጨበጫ ሥልጠና መሠጠቱን አቶ ጋትሉዋክ ተናግረዋል ።የጋምቤላ ክልል ከየትኛውም ጊዜ በበለጠ ሁኔታ በርካታ ኢንቨስተሮችን በመሳብ የኢንቨስትመንት ተመራጭ እየሆነች መምጣቷን  የጠቆሙት ጋትሉዋክ ለወደፊቱን  የክልሉን  ሰላም በማስጠበቅ በክልሉ በኢንቨስትመንትን ይበልጥ  ለማሳደግ እንቅስቃሴ ይደረጋል ብለዋል ።የክልሉ ከተለያዩ  ክልሎች ጋር  የሚያደርገው  የንግድ  ግንኙነት  በመጨመሩም ምክንያት  ከዚህ ቀደም   ባለተለመደ ሁኔታ የአውሮፕላን  በረራም ቁጥርም እጅግ ማደጉን አቶ ጋትሉዋክ አያይዘው ገልጸዋል  ።   